Gimė 1975 m. liepos 25 d. Rietave. 1993 m. baigė Rietavo L. Ivinskio vidurinę mokyklą. 1999 m. baigė Vilniaus pedagoginio universiteto Gamtos mokslų fakultetą. Įgijo gamtos mokslų magistro laipsnį, gimnazijos biologijos mokytojos specialybę.
1998–1999 m. dirbo Vilniaus pedagoginio universiteto Botanikos katedroje vyr. laborante. 1999–2001 m. – Botanikos instituto Augalų fiziologijos laboratorijos asistentė, 2001–2006 m. – doktorantė, 2006–2007 m. – jaunesnioji mokslo darbuotoja, 2007–2010 m. – mokslo darbuotoja. Nuo 2010 m. dirba Aplinkos apsaugos agentūroje.
2007 m. Botanikos institute apgynė disertaciją „Rapsų (Brassica napus L.) augimo, organogenezės, embriogenezės kontrolė auksino fiziologiniais analogais“1. 2007 m. suteiktas mokslų daktaro laipsnis.
Disertaciniame darbe pirmą kartą Lietuvoje atliko išsamią vasarinių rapsų ‘Mascot’ vegetatyvinių bei generatyvinių organų formavimosi etapų analizę, ištyrė auksino fiziologinių analogų TA-12 ir TA-14 poveikį šiems augalo augimo ir raidos tarpsniams. Atliko rapsų žydėjimo monitoringą, kurio rezultatai atskleidė galimybę auksino fiziologiniais analogais paankstinti ir dalinai suvienodinti rapsų žydėjimą, tuo pačiu indukuoti embriogenezės procesą – sėklų užmezgimą bei brendimą.
Dirbo fitohormonų fiziologinių analogų veiklos tyrimo ir praktinio pritaikymo srityse. Išspausdino 14 mokslinių straipsnių Lietuvoje ir užsienyje.
Vilniaus pedagoginiame universitete dėstė citologiją ir agroekologiją.
Dalyvavo konferencijose Lenkijoje, Rusijoje, Ispanijoje. Buvo Europos Sąjungos programos COST narė.
Buvo Lietuvos augalų fiziologų, Lietuvos biochemikų draugijų narė.
Nuorodos
1 Kazlauskienė D. The effect of auxin physiological analogues on oilseed rape (Brassica napus L.) development, organogenesis and embryogenesis = Rapsų (Brassica napus L.) augimo, organogenezės ir embriogenezės kontrolė auksino fiziologiniais analogais : summary of doctoral dissertation. – Vilnius, 2007. – 36 p